SET เปิดกระฉูด 11 จุด รับแรงซื้อหุ้นพลังงาน หลังราคาน้ำมันดิบพุ่งเหนือ 30 ดอลล์ฯ
SET เปิดกระฉูด 11 จุด รับแรงซื้อหุ้นพลังงาน หลังราคาน้ำมันดิบพุ่งเหนือ 30 ดอลล์ฯ
18 พ.ค. 2563

ดัชนีตลาดหุ้นไทย ณ เวลา 10.00 น. อยู่ที่ 1,291.94 จุด บวก 11.18 จุด หรือ 0.87% สูงสุดที่ 1,292.97 จุด ต่ำสุดที่ 1,289.83 จุด มูลค่าการซื้อขาย 3.06 พันล้านบาท
ทั้งนี้ ปัจจัยที่ส่งผลให้ดัชนีปรับตัวขึ้นแรง เป็นผลมาจากแรงซื้อหุ้นพลังงาน เนื่องจากราคาน้ำมันดิบปรับตัวขึ้นแรงเช้าวันนี้
โดย ณ เวลา 08.05 น.ตามเวลาไทยในวันนี้ สัญญาน้ำมันดิบเวสต์เท็กซัส (WTI) ส่งมอบเดือนมิ.ย. พุ่งขึ้น 1.28 ดอลลาร์ หรือ 4.35% แตะที่ระดับ 30.71 ดอลลาร์/บาร์เรล
ทั้งนี้ สัญญาน้ำมันดิบได้แรงหนุนจากการที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้ตกลงกันที่จะลดการผลิตน้ำมันลง 9.7 ล้านบาร์เรลต่อวันในเดือนพ.ค.และมิ.ย.นี้ โดยมีเป้าหมายที่จะจัดการกับปริมาณน้ำมันส่วนเกินที่เกิดจากผลกระทบของวิกฤตโควิด-19
นอกจากนี้ สัญญาน้ำมันดิบยังดีดตัวขึ้นจากความหวังที่ว่า อุปสงค์น้ำมันดิบจะฟื้นตัวขึ้นหลังจากทั่วโลกผ่อนคลายมาตรการล็อกดาวน์เพื่อเปิดดำเนินการธุรกิจต่าง ๆ